text: Politiet forlænger visitationszonen
  14 februar 2012 kl. 12.08
  Situationen mellem Hells Angels og Bandidos i Esbjerg er så anspændt, at politiet har valgt at forlænge visitationszonen i byen foreløbig frem til søndag morgen.
  Syd- og Sønderjyllands Politi har i dag besluttet at forlænge visitationszonen i den centrale del af Esbjerg.
  Beslutningen om forlængelse af visitationszonen skyldes gnidningerne mellem rockergrupperne Bandidos og Hells Angels og deres støttegrupper.
  Seneste episode skete 17. januar.
  Her forsøgte personer med tilknytning til Hells Angels med slagvåben at angribe Bandidos-relaterede personer, som politiet var i færd med at kontrollere i Esbjerg.
  Politiet måtte trække deres tjenestepistoler for at afværge det voldelige sammenstød.
  I den kommende weekend holder Bandidos en stor fest i Esbjerg.
  Det er bl.a. på den baggrund, at visitationszonen er blevet forlænget.
  Når folk befinder sig i visitationszonen, kan politiet visitere dem og deres biler.
  